**ЈОВАН ЈОВАНОВИЋ ЗМАЈ- ЂУЛИЋИ И ЂУЛИЋИ УВЕОЦИ**

**ПРОЧИТАТИ ПЕСМЕ ИЗ ЧИТАНКЕ**

|  |  |
| --- | --- |
|  | * Јован Јовановић Змај (1833‒1904) спада у ред најплоднијих песника српског романтизма. Много је писао, покретао је и уређивао многе књижевне часописе, учествовао је у свим видовима и манифестацијама јавног живота. Завршио је медицину и до краја живота радио два посла: био је лекар и песник. Писао је поезију за коју није нашао подстицај само у интимном животу, већ и у јавном. Био је веома цењен и вољен као песник, али је био и оспораван. Ипак, оставио је поезију која има трајне и неоспорне вредности: *Ђулиће*, *Ђулиће увеоке* и мноштво песама за децу.
* Живот је према овом песнику био веома окрутан. Оженио се Ружом Личанин којој ће посветити читав циклус песама под насловом *Ђулићи* (ђул ‒ ружа на персијском и турском језику). Ове песме опевају дане породичне среће и љубави, лепоту живљења и радост живота (љубавна поезија, дитирамб).
* Међутим, за Јована Јовановића Змаја срећа је била краткотрајна. Умирала су деца, жена се разболела, болест је била неизлечива. Изгубио је жену и петоро деце. Дане бола и туге Змај је преточио у елегичне стихове збирке *Ђулићи увеоци.*
* Након свих смрти које је преживео остала му је само поезија. Њој је посветио живот и непрекидно писао. Огледао се у свим лирским врстама: љубавне, родољубиве, мисаоне, политичке и сатиричне песме, шаљиве песме и песме за децу.
* Змај је био врстан преводилац са мађарског, руског, немачког, француског, латинског, пољског и чешког језика. Из дванаест страних књижевности превео је преко стотину песника (Гете, Пушкин, Петефи, Хајне, Љермонтов, Иго, Сили Придом, Тенисон ... ). Према мишљењу многих зналаца ове области, Змајеви преводи су били изврсни.
* Покретао је и уређивао многе књижевне часописе: *Јавор*, *Змај* (по њему је добио надимак), *Стармали*, *Жижа*, *Невен*. Многе од њих испуњавао је углавном својим песмама (колико је била обимна песникова књижевна заоставштина говори податак да је *Невен* десетак година после смрти песникове стално објављивао његове необјављене песме за децу).
* Најзначајнија објављена дела: *Ђулићи* (1864), *Ђулићи увеоци* (1882), *Певанија* (1882), *Снохватице* (1895), *Чика Јова Српској деци* (1899), *Девесиље* (1900), *Чика Јова српској омладини* (1901).
 |
|  | * Из колико песама се састоје *Ђулићи?* Које теме и мотиви доминирају у овим песмама? Објасните порекло назива ове збирке песама?
* *Ђулићи* су интимна лирика о љубавној срећи. Женидба са Ружом Личанин, љубав, породица, деца, срећа то су били подстицаји за овај лирски циклус који садржи 73 песме које су нумерисане (без наслова). Назив указује на актуелност источњачке поезије у песниковом времену, коју је и сам преводио.
* Стихови неких песама које су испеване симетричним десетерцем (4+6) упућују на везу са народном поезијом, док у неким другим песмама у којима песник изражава опчињеност ликом своје драге која је „румени цвет” и „сунце”, смештене у специфичан амбијент улепшан „од бисера граном” и „сићаним славујима” откривају везу са источњачком традицијом.
* На који начин Змај пева о љубави у песмама ове збирке?
* Певање у *Ђулићима* је одмерено, уздржано и чедно. О љубави се пева смерно и кротко, осећања су смирена и племенита, све у духу патријархалне скромности. Уз све то, исказана љубав према жени је снажна, искрена и доживљена ‒ то је идеална љубав у идиличној атмосфери. Језик је једноставан, без кићења и без јаких речи или патоса. Лиирски субјект ће изразити своју безмерну љубав различитим поводима и једноставним песничким сликама.
* ***Ђулић* XXXIII (*Тијо ноћи*)** љубавна је песма и успаванка. Лирски субјект се обраћа ноћи коју персонификује тражећи тишину јер „моје сунце спава”. Еуфонија у овој песми је изразита, а видљива је и у облику „тијо” место „тихо”. Оба сугласника, и Ј и Х, меки су по својој природи и безвучни. Облик „тихо” гласовном структуром сугерише тишину и одсуство звука, међутим, облик „тијо” је експресивнији. Он, за разлику од облика „тихо” који је емотивно неутралан, поседује емотивни предзнак: близу је дечјег начина изговора, то је облик којим се тепа. А онда се нижу богате, али спонтане **метафоре**: „сунце”, „од бисера грана”, „свилен глас”. Ове метафоре указују на порекло лексике и мотива из народне лирске песме. Такође, уочљива је изразита мелодиозност и ритмичност. Ритамски удари су уједначени и одмерени, што одговара ритму успаванке. Уједначену мелодијску линију подржавају акценти на непарним слоговима у свим речима на почетку песме. Трохејска стопа остварена је стопостотно. Њен први слог је наглашен, а други ненаглашен, и та правилност понављања трохејске стопе стиху даје монотон ритам. Избор мотива у песми такође је од изузетног значаја у постизању утиска падања у сан. Овде предмети губе материјалност. На „бисера грану” пали су „сићани славуји” који се претварају само у „бруј”, „жице које преду” и „свилени глас”.
 |
|  |  |

**ПРЕПИСАТИ У СВЕСКЕ**

|  |
| --- |
| ***Ђулићи*** Ј. Ј. Змај (1833‒1904)О ПИСЦУ: ● лекар и песник, преводилац, оснивач бројних часописа (*Змај, Невен...*) ● љубавне, родољубиве, мисаоне, политичке и сатиричне песме, шаљиве песме и  песме за децу (*Ђулићи*, *Ђулићи увеоци*, *Певанија*, *Снохватице*, *Чика Јова Српској*  *деци*, *Чика Јова српској омладини*)*Ђулићи:*● 73 лирске песме; без наслова – нумерисане; разноврсност форме, обима, природе стиха;● теме: љубав, драга, породица, деца, срећа;● утицаји: народна лирска поезија, источњачка традиција;*Тијо ноћи*● врста: љубавна песма; ● ритам успаванке; изразита мелодичност;● еуфонија („тијо” ‒ експресивност);● метафоре: „сунце”, „од бисера грана”, „свилен глас”;● трохеј;● четверац и шестерац; |

**ЂУЛИЋИ УВЕОЦИ**

|  |  |
| --- | --- |
|  | * У циклусу *Ђулићи* присутна је хетерогеност осећања и расположења, неуједначеност форме, разноликост строфе и стиха. Циклус *Ђулићи увеоци* (садржи укупно 69 песама) сасвим је другачији: доминирају два осећања ‒ бол и туга због изгубљених најмилијих. Читав циклус је садржајно кохерентан, доминира смрт и расположење које је она изазвала. У формалном погледу влада уједначеност, скоро једноличност: све су песме строфичне, средње дужине; катрен

Анализа **песме *Пођем, клецнем*** Песма *Пођем, клецнем* (IV) једна је од најкомплекснијих песама *Ђулића увелака*. У њој је бол достигао врхунац, сусрет са смрћу и схватање њене неминовности уноси немир у душу лирског субјекта и осећање немоћи и очаја. **Немоћ пред смрћу је тема ове песме**. У целом циклусу доминира осећање туге због бројних смрти најмилијих, а овде је предочен тренутак умирања жене којој је посвећен циклус *Ђулићи*. Потпуно верно је дата психологија лирског субјекта коме умире вољена жена: он је беспомоћан и изгубљен у силном страху и стрепњи од смрти којој нема одупирања јер болести нема лека. Свест о томе да вољена жена беспомоћно умире ту, поред њега, а он је такође беспомоћан да јој помогне, изазива експлозију бола, снажна осећања, немир тела и духа ‒ стално бесциљно и неосмишљено кретање по просторији. Он покушава да измоли помоћ, да спречи смрт, да учини немогуће. Прво ће сам покушати да нешто учини тако што ће се супротставити времену које неумитно тече. Симбол тога времена је сат, он откуцава пролажење времена а казаљка на њему (шеталица), иако иде споро, одмиче. Лирском субјекту се чини да она брзо одмиче и у том тренутку мисли да треба шеталицу сату да задржи, заустави. Ситуација је директно предочена у првом стиху: „Пођем, клецнем, идем, застајавам” ‒ четири глагола кретања који осликавају психолошко стање несигурности, збуњености и немоћи у неумитном протицању времена. Ови глаголи **асиндетски** повезани, са значајним паузама, сугеришу откуцавање сата које одзвања у свести лирског субјекта. Његова реакција је природна: „Шеталицу сату задржавам”. Али одмах увиђа да време тече и измиче иако је сат заустављен ‒ он не показује више протицање времена, али то показује стање болесника које је све теже. То је узалудан чин и зато настаје још већи немир, осећање очаја расте, кретње постају неконтролисане „јурим, бежим, ка очајник клети”. Овде су стављена један поред другог два супротна глагола који се искључују: јурим (ићи за неким да би се ухватио) и бежим (бежати од некога да не би био ухваћен). Овај додир глагола супротног значења само је слика психолошког стања збуњености и апсолутне изгубљености. Тога је лирски субјект потпуно свестан и признаје: „зборим речи, речи без памети: не сме нам умрети”. Покушај да сам помогне својој драгој на самрти не успева. Зато чини нови покушај ‒ обраћа се силама које у архетипској свести постоје и којима се човек увек окретао тражећи помоћ:Вичем богу: Она је још млада!Вичем правди: Она се још нада!Анђелима: Ви јој срца знате!Вичем земљи: Она није за те!Ниоткуда нема ми одјека, Вичем себи: Зар јој немаш лека!...Идем, станем, ка очајник клети,Опет зборим речи без памети:Не сме нам умрети!То је навођење аргумената против смрти: она је још млада, добра је срца, нада се, мајка је детета у колевци. Имагинарне силе у свести лирског субјекта имају моћ да помогну, али у стварности његове животне ситуације остале су глуве („Ниоткуда нема ми одјека”). Силе су **градацијски** поређане од најјачих до најслабијих, од космичких до земаљских; градацијски је поређано и његово поступно сазнавање немоћи и јачање очаја. И опет се обраћа себи питањем „Зар јој немаш лека“. Ово питање је постављено у очајању. Сам зна да лека нема, али је ово чин самоосуде. Интимно осећање кривице запретано на дну душе проваљује јауком у очајању и немоћи. Очај га је дотукао, физичка манифестација унутрашњих стања се мења: место „јурим, бежим” у првој строфи, овде је „идем, станем”. То је израз смењивања наде („идем...”) и очаја („станем...”), које прелази у сазнање коначне узалудности и немоћи. Осећање немоћи је кулминирало: глагол „идем” сменио је глагол „станем”, а потом је дошао глагол „клоне” ‒ од паничног кретања дошло се до потпуне клонулости. Лирски субјект је спустио главу над колевком „где нам чедо спава чедо с' буди па ме гледа немо; гледамо се, па се заплачемо”. То је сусрет два немоћна бића, преплашеног детета и очајног оца, два молећива погледа (лирски субјект тражи потпору у детету, у његовој невиности и чистоти). То је последњи крик „Не сме нам умрети”, а онда све тоне у апсолутни мир немоћи и пораза. |
|  | .  |

**ДОМАЋИ ЗАДАТАК**

**ОДГОВОРИТЕ НА ПИТАЊА**

* Која осећања и расположења доминирају збирком песама ***Ђулићи увеоци****?* Од колико песама се ова збирка састоји? Упореди тон и ритам ових песама са онима из *Ђулића.*
* Шта је тема ове песме?( ПОЂЕМ,КЛЕЦНЕМ) Која осећања и расположења изражава лирски субјект? На који начин лирски субјект изражава немоћ коју осећа?
* Уочите глаголе у песми и протумачите функцију наизменичног смењивања глагола мировања и глагола кретања.
* Протумачите симболику сата у песми.
* Протумачите значења глагола „јурим” и „бежим”. Коју функцију ови глаголи имају у представљању стања лирског субјекта?
* . Коме се лирски субјект обраћа на крају песме?

**ПРЕПИШИТЕ У СВЕСКЕ**

|  |
| --- |
| ***Ђулићи увеоци*** Ј. Ј. Змај *Ђулићи увеоци* ‒ 69 песама;● доминантна осећања: бол и туга ● формалне одлике: строфичност; песме средње дужине; преовлађује катрен; *Пођем, клецнем*● тема: немоћ пред смрћу;● доминантна осећања: туга, бол, беспомоћност, страх, стрепња;● „Пођем, клецнем, идем, застајавам” ‒ асиндетско повезивање глагола; ‒ значајне паузе;● мотив сата: неумитност протицања времена;● „јурим, бежим, ка очајник клети” ‒ глаголи чија се значења међусобно искључују; ‒ указивање на психолошко стање;● обраћање ‒ моћним силама: Богу, правди, анђелима, земљи аргументи против смрти  себи самом  младост, доброта,  нада, материнство  градација● „идем, станем... клоне” ‒ смена наде, очаја и клонулости;● сусрет оца и детета у колевци ‒ сусрет два немоћна бића;● динамизам ‒ осећања и расположења, ‒ говора и кретања,  ‒ подигнута интонација  ‒ глаголи - кретања (поћем, клецнем, идем, застајавам, задржавам, јурим, бежим,  станем, клоне) x 12 - говорења (зборим, вичем) x 7;● фигуре понављања: **анафора** **епифора** **рефрен** Вичем богу ‒ Зборим речи „Не сме нам умрети!” Вичем правди ‒ Опет зборим речи Вичем земљи ‒ Зборим речи Вичем себи● стих: асиметрични трохејски десетерац са цезуром после четвртог слога (4//6) |

|  |
| --- |
|  |